Tuuli nousee

Tuuli nousee () on vuonna 2013 ensi-iltansa saanut japanilainen animaatioelokuva, jonka on käsikirjoittanut ja ohjannut Hayao Miyazaki ja tuottanut Studio Ghibli. Elokuva perustuu samannimiseen mangaan, joka puolestaan ​​perustuu Tatsuo Horin kirjoittamaan pienoisromaaniin. Tuuli nousee on Mitsubishi A6M Reisen -hävittäjän suunnittelijan Jirō Horikoshin fiktiivinen elämäkerta.

Tuuli nousee oli Japanissa suuri yleisömenestys. Elokuva esitettiin Venetsian, Telluriden ja New Yorkin elokuvajuhlilla.

Elokuva oli ehdokkaana parhaan animaatioelokuvan Oscar-palkinnon saajaksi vuonna 2014, mutta palkinto myönnettiin elokuvalle Frozen – huurteinen seikkailu.

Elokuvan julkaisun aikaan Miyazaki ilmoitti jäävänsä eläkkeelle, ja että Tuuli nousee olisi hänen viimeinen pitkä elokuvansa. Kymmenen vuotta myöhemmin häneltä kuitenkin ilmestyi jälleen uusi elokuva, Poika ja haikara.

 Juoni 
Vuonna 1916 nuori Jiro Horikoshi tahtoo tulla lentäjäksi, mutta hänen likinäköisyytensä estää sen. Eräänä yönä hän näkee unta esikuvastaan, italialaisesta lentokonesuunnittelijasta Giovanni Battista Capronista. Caproni kertoo Jirolle, ettei ole koskaan lentänyt lentokonetta ja että lentokoneiden rakentaminen on kiinnostavampaa kuin niiden lentäminen. Seitsemän vuotta ensimmäisen maailmansodan päättymisen jälkeen Jiro matkustaa junalla Tokion yliopistoon opiskelemaan lentokoneinsinööriksi. Matkalla hän tapaa nuoren tytön, Naoko Satomin ja tämän palvelijan. Yhtäkkiä Suuri Kantōn maanjäristys iskee ja palvelijan jalka murtuu. Jiro kantaa hänet Naokon perheen luo ja poistuu kertomatta nimeään.

Vuonna 1925 Jiro ja hänen ystävänsä Kiro Honjo valmistuvat ja saavat töitä Mitsubishin lentokonetehtaalta. Heidän tehtävänsä on suunnitella hävittäjä Keisarillisen Japanin armeijalle. Testilennon aikana hävittäjä kuitenkin hajoaa ilmassa eikä armeija kiinnostu siitä. Vuonna 1929 Jiro ja Honjo lähetetään Weimarin tasavaltaan jatkamaan teknistä tutkimusta ja hankkimaan lupa Junkers G.38-hävittäjän valmistamiseen, sillä japanilaista teknologiaa pidetään jälkeenjääneenä. Unessaan Jiro kohtaa jälleen Capronin, joka kertoo, että lentokoneet ovat kauniita laitteita, mutta ihmiskunta käyttää niitä pahoihin tarkoituksiin.

Vuoden 1932 alussa Jiro ylennetään pääsuunnittelijaksi Keisarillisen Japanin laivaston tukemaa hävittäjäkilpailua varten. Hänen suunnittelema lentokoneensa kuitenkin hajoaa testilennolla. Pettyneenä hän suuntaa Karuizawan lomakylään lepäämään ja kohtaa siellä Naokon uudelleen. Eräs saksalainen hotellivieras, natsihallitusta kritisoiva Hans Castorp kertoo Jirolle, että Hugo Junkers on pulassa, koska vastustaa natsismia. Hän kertoo myös, että sekä Japani että Saksa saattavat tuhoutua. Jiro kysyy Castorpilta, jatkaako Saksa sotaa, ja Castorp vastaa kysymykseen myöntävästi.

Myöhemmin Jiro kysyy Naokon isältä lupaa mennä Naokon kanssa naimisiin, ja pariskunta kihlautuu. Naoko sairastaa kuitenkin tuberkuloosia ja tahtoo parantua taudista ennen naimisiin menoa. Castorp auttaa pariskuntaa, ennen kuin joutuu pakenemaan Japanin salaista poliisia. Jiro tahtoo pitää yhteyttä Castorpiin ja piiloutuu esimiehensä Kurokawan taloon työskennellen samalla uuden projektin parissa. Naoko saa keuhkokuumeen ja lähtee vuorilla sijaitsevaan keuhkoparantolaan parantuakseen. Hän ei kuitenkaan kestä olla erossa Jirosta ja palaa mennäkseen tämän kanssa naimisiin. Jiron lääkärinä työskentelevä pikkusisko Kayo varoittaa Jiroa siitä, että avioliitto Naokon kanssa tulisi päättymään traagisesti, sillä tuberkuloosista ei voi parantua. Vaikka Naokon terveys heikkenee, hän sekä Jiro nauttivat ajastaan yhdessä.

Aamulla Jiro lähtee uusimman lentokoneensa Mitsubishi A5M:n testilennolle. Naoko tietää kuolevansa pian ja palaa parantolaan jättäen kirjeet Jirolle, hänen perheelleen sekä ystävilleen. Testilennolla Jiro tuntee tuulenpuuskan ja aavistaa Naokon kuolleen. Kesällä 1945, Japanin hävittyä toisen maailmansodan, Jiro näkee taas unta Capronista. Hän kertoo katuvansa sitä, että hänen lentokoneitaan käytettiin sodankäyntiin. Caproni lohduttaa häntä sanoen, että Jiron unelma kauniiden lentokoneiden rakentamisesta kuitenkin toteutui. Myös Naoko ilmestyy Jirolle rohkaisten tätä elämään elämäänsä. 

 Ääninäyttelijöitä 
JapaniksiEnglanniksiSuomeksiRooliKaichi Kaburagi (nuori)
Hideaki Anno (aikuinen)Zach Callison (nuori)
Joseph Gordon-Levitt (aikuinen)  Toivo Aaron Kallio  Jirō HorikoshiMayu Iino (nuori)
Miori Takimoto (aikuinen)Madeleine Rose Yen (nuori)
Emily Blunt (aikuinen) Myy Lohi  Naoko SatomiHidetoshi NishijimaJohn Krasinski Tuukka Leppänen  HonjōMasahiko NishimuraMartin Short Santeri Kinnunen  KurokawaStephen AlpertWerner Herzog Jukka Voutilainen  CastorpMorio KazamaWilliam H. MacyTom WentzelNaokon isäKeiko TakeshitaEdie MirmanKatja SirkiäJiron äitiShinobu OtakeJennifer Greyrouva KurokawaMaki Shinta (nuori)
Mirai Shida (aikuinen)Eva Bella (nuori)
Mae Whitman (aikuinen) Saara Lehtonen  Kayo HorikoshiJun KunimuraMandy PatinkinEero SaarinenHattoriMansai NomuraStanley Tucci Petri Liski  Giovanni CaproniHaruka ShibuyaMae WhitmanKinuei oleei olePekka Lehtosaarikertoja

 Lähteet 

 Arvosteluja 

 Laajalahti, Päivi: Tuuli nousee.  3.4.2014. Filmitähti


Luokka:Vuoden 2013 japanilaiset elokuvat
Luokka:Hayao Miyazakin ohjaamat elokuvat
Luokka:Studio Ghiblin elokuvat
Luokka:Seulonnan keskeiset artikkelit
Luokka:Elokuvat ilmailusta